KIRJALLINEN KYSYMYS E-0504/00

esittäjä(t): Christopher Huhne (ELDR) komissiolle

(28. helmikuuta 2000)

Aihe: Henkilöstön siirrot komissiossa

Mitä menettelyjä komissiolla on käytössään henkilöstön siirtämiseksi yhdestä pääosastosta toiseen pääosastoon, jonka henkilöstötarve on suurempi? Kuinka usein näitä menettelyjä sovelletaan? Kuinka suurta vuosittaista prosenttiosuutta näillä pääosastojen välisillä toimenpiteillä siirretyt virat edustavat kaikista viroista? Voiko komissio antaa muita tietoja henkilöstönsä siirroista?

Michaele Schreyerin komission puolesta antama vastaus

(13. huhtikuuta 2000)

Vuodesta 1997 henkilöstöresurssit on kohdennettu vuosittain talousarviomenettelyn yhteydessä, jotta henkilöstön ja hallintomäärärahojen kehitys vastaisi paremmin hallinnoitavien toimintamäärärahojen kehitystä ja jotta parannettaisiin erilaisten resurssien suunnittelu- ja kohdentamismenettelyiden ajallista yhteensovittamista. On syytä korostaa, että henkilöstöresurssien vuotuinen kohdentaminen ei ole ainoa kerta, jolloin komissio siirtää henkilöstöä. Tällaisia joskus suuriakin siirtoja toteutetaan talousarviomenettelyn yhteydessä tehtyjen päätösten puitteissa. Komissio pyrkii jatkuvasti mukauttamaan rakenteitaan vastaamaan tarpeita ja käyttää hallinnollista autonomiaansa siirtämällä henkilöstöä ja päättämällä muusta liikkuvuudesta. Myös komission yksiköt pyrkivät sopeuttamaan sisäisiä rakenteitaan niille uskottujen tehtävien mukaisesti, jolloin mittakaava tosin on erilainen mutta kuitenkin merkittävä.

Vuosien 1998, 1999 ja 2000 talousarviomenettelyn yhteydessä komissio pyrki aktiivisesti kohdentamaan osan käytettävissään olevista henkilöstöresursseista uudelleen vahvistaakseen toimintaansa kaikkein tärkeimmillä toiminta-alueilla. Alustavan talousarvioesityksen laatimisen yhteydessä 1 prosentti henkilöstösääntöjen alaisista toimista siirrettiin henkilöstöpooliin, josta henkilöstöä voidaan kohdentaa ensisijaisiksi katsottuihin tehtäviin. Vuosien 1998 ja 1999 talousarvioissa henkilöstöresurssien vuotuinen kohdentaminen koski sekä 1 prosentin poolin (vapaita) toimia että edelliseen laajentumiseen (Itävalta, Suomi ja Ruotsi) liittyvää 110:tä uutta virkaa.

Vuosina 19971999 henkilöstövahvistukset kohdistuivat pääasiassa terveys- ja kuluttaja-asioiden pääosastoon sekä erityisesti ulkoisiin toimiin liittyvien ohjelmien hallinnointiin, mihin sisältyivät myös yhteisön ulkopuolisiin maihin suunnattua apua hallinnoivan toimialan (SCR) perustaminen ja Kosovon kriisin vuoksi perustetut tilapäiset erityisryhmät. Petostentorjunnan koordinointiyksikkö (UCLAF), oikeus- ja sisäasiain erityisryhmä (JAI), talouden ja rahoituksen pääosasto sekä kilpailun pääosasto saivat nekin huomattavasti lisää henkilöstöä.

Vuonna 2000 henkilöstöresurssien kohdentaminen tapahtui samanaikaisesti komission yksikköjen perustavanlaatuisen uudelleenjärjestelyn kanssa, jonka tarkoituksena oli lisätä toiminnan tehokkuutta ja vaikuttavuutta. Uudelleenjärjestely alkoi syyskuussa 1999 ja johti eräiden yksiköiden yhdistämiseen (jonka tuloksena olivat esimerkiksi yritystoiminnan PO, koulutuksen ja kulttuurin PO, energian ja liikenteen PO) sekä uusien yksiköiden perustamiseen (esimerkiksi laajentumisasioiden PO ja sisä- ja oikeusasioiden PO). Uudelleenjärjestelyn yhteydessä tehtäviä ja henkilöstöä siirrettiin yksiköstä toiseen. Samassa yhteydessä pystyttiin yksiköiden rationalisoinnin kautta vapauttamaan huomattava määrä henkilöstöresursseja (noin 28 %), jotka siirrettiin ensisijaisiksi katsottuihin tehtäviin. Tämän lisäksi niihin yksikköihin, joissa ei tehty merkittäviä uudelleenjärjestelyitä, siirrettiin henkilöstöä edellä mainitusta 1 prosentin poolista. Vuoden 2000 henkilöstöresurssien kohdentamisen yhteydessä henkilöstöä siirrettiinkin yhteensä yli 500:n henkilötyövuoden verran.

Vuoden 200 henkilöstövahvistukset liittyivät ennen kaikkea ulkoisia toimia koskevien ohjelmien hallinnointiin, laajentumisasioiden pääosaston sekä sisä- ja oikeusasioiden pääosaston perustamiseen, komission puheenjohtajan koordinoivan roolin vahvistamiseen, kilpailupolitiikkaan ja muihin sisämarkkina-asioihin.